
2026 m. rugpjūčio 6 d. 

„Maximos“ žinia vilniečiams: uždaroma Minties gatvės parduotuvė
Lietuviškas prekybos tinklas „Maxima“ informuoja Vilniaus Žirmūnų mikrorajono gyventojus – visam laikui užvėrus Minties g. 58 vieno X duris, pirkėjai apsipirkti artimiausioje „Maximoje“ galės adresu Tuskulėnų g. 66. Uždaromoje parduotuvėje vyksta prekių išpardavimas.
„Šis sekmadienis bus paskutinė Vilniuje, adresu Minties g. 58, veikiančios vieno X parduotuvės darbo diena. Ją visam laikui užveriame dėl mažėjančio pirkėjų srauto, kuris mieliau šiame rajone renkasi vos už 350 metrų pėsčiomis esančią dviejų X Tuskulėnų gatvės „Maximą“. Įvertinę parduotuvės atnaujinimui reikiamą investiciją ir srautą, nusprendėme ją nukreipti į kitų parduotuvių atnaujinimus, plėtrą“, – informuoja „Maximos“ ryšių su žiniasklaida vadovė Ernesta Vareikytė.
Uždarius Minties gatvės „Maximą“ beveik visi darbuotojai bus perkelti dirbi į kitas tinklo parduotuves, vienas jų nusprendė veiklos įmonėje netęsti. Paskutinę šios parduotuvės darbo savaitę pirkėjai gali pasinaudoti specialiomis išpardavimo nuolaidomis. 
E. Vareikytė atkreipia dėmesį, kad didesnė Tuskulėnų gatvėje esanti tinklo parduotuvė Žirmūnų mikrorajono gyventojams patogi dėl galimybės vienoje vietoje rasti daugiau maisto ir pramonės prekių pasirinkimo bei tos pačios kategorijos produktų įvairovę, čia pat veikiančią vaistinę ir kt. paslaugas.
„Tuskulėnų „Maximoje“ pirkėjai randa gausesnę šviežio ir šaldyto maisto, ilgo galiojimo produktų – bakalėjos, taip pat ir pramonės skyriuose esančių prekių įvairovę. Daugeliui svarbi galimybė rasti ir daugiau tų pačių prekių grupių produktų alternatyvų. Be to, didesnėje parduotuvėje pirkėjams siūlomas ir platesnis veganiško, specialaus ar pasaulio skonių linijos produktų pasirinkimas, čia galima rasti ir gausesnį ribotam laikui atvežtą, pavyzdžiui, vykstančių teminių mėnesių ar mugių asortimentą“, – sako E. Vareikytė.

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:

